**Pisica emancipată**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt pisică, stau la bloc

Şi îmi place să mă joc!

Am şi pat, ba am şi pernă…

Sunt o pisică modernă!

Am ajuns să locuiesc,

Drept vă spun, nu mă feresc,

Într-o casă minunată,

Toată ziua-s răsfăţată!

Ziua-ntreagă lenevesc,

Fac tumbe, mă tăvălesc,

Am nevoie de mişcare

Într-o casă-aşa de mare!

Aş vâna un şoricel,

Dar nici urmă în castel!

Peste tot doar aparate

Şi nu mă pricep la toate!

Tastez la calculator

Stârnind hazul tuturor

Şi privesc nedumerită

La fereastra ce se-agită.

Eu nimic nu înţeleg…

Vreau misterul să dezleg,

Dar cu-atâta tevatură

Adorm chiar pe tastatură.

Un bătrân şi doi nepoţi

Râd acum de mine toţi.

Eu, prinsă la-nghesuială

Mă gândesc: ce aiureală!

De ce-or face-atâta haz

Când dă omul de necaz?!

Oi fi eu emancipată,

Dar nu-s bine informată!

Iar când stai şi lâncezeşti,

Jur că te cam plictiseşti!

De-atâta emancipare

Dai în boală, frăţioare!

Asa am păţit şi eu

Şi mă minunez mereu,

Că de-atâta bunăstare

Visez doar calculatoare!